महासंघकी अध्यक्ष भवानी राणाले आकर्षक प्याकेजसहित सरकारले कृषिसम्बन्धी कार्यक्रमहरू ल्याए लगानीको वातावरण बन्ने बताइन् । कृषिप्रधान देश भनिए पनि परम्परागत खेती प्रणालीमै कृषिको ठूलो अंश आबद्ध रहेकाले यसलाई व्यावसायिक कृषिमा रूपान्तरण नगरेसम्म मुलुक अगाडि बढ्न नसक्ने उनले बताइन् । सरकारले आगामी बजेटमा कृषिक्षेत्रलाई राम्रोसँग समेट्न गरेको प्रयास राम्रो भएको उनको भनाइ छ । राणाले नेपाल सरकारसँगको सहकार्यमा नेपाल उद्योग वाणिज्य महासंघले कृषि उद्यम केन्द्रमार्फत प्रत्येक जिल्लाहरूमा एक गाउँ एक उत्पादन र एक जिल्ला एक उत्पादन कार्यक्रम सफल रुपमा सञ्चालन गर्दै आइरहेको समेत जानकारी दिइन् । कृषि उद्यम केन्द्रमार्फत अन्य थुप्रै परियोजनाहरू सञ्चालन भइरहेको भन्दै आगामी दिनमा व्यावसायिक कृषि विकासमा सरकारसँगको हातेमालो गर्दै कार्य गर्न इच्छुक रहेको उनले बताइन् ।
